
GULBENES NOVADA PAŠVALDĪBAS DOMES LĒMUMS

Gulbenē
	2026. gada 27. augustā
	Nr. GND/2026/________

	
	    (protokols Nr.__; ___.p.)


Par Gulbenes novada domes 2026.gada 29.janvāra lēmuma Nr. GND/2026/60 “Par Gulbenes novada pašvaldības iestāžu sniegto siltumenerģijas apgādes maksas pakalpojumu apstiprināšanu” atzīšanu par spēkā neesošu daļā un nepamatoti iekasētās siltumenerģijas apgādes maksas atmaksu
Gulbenes novada pašvaldības dome (turpmāk – Dome) 2025.gada 25.septembra sēdē pieņēma lēmumu Nr. GND/2025/685 “Par Gulbenes novada pašvaldības iestāžu sniegto siltumenerģijas apgādes maksas pakalpojumu apstiprināšanu” (protokols Nr.22; 42.p.), ar kuru apstiprināja siltumenerģijas apgādes maksas pakalpojumu cenrādi, kas stājās spēkā ar 2025.gada 1.oktobri.

Dome 2026.gada 29.janvāra sēdē pieņēma lēmumu Nr. GND/2026/60 “Par Gulbenes novada pašvaldības iestāžu sniegto siltumenerģijas apgādes maksas pakalpojumu apstiprināšanu” (protokols Nr.2; 53.p.) (turpmāk – Lēmums Nr. GND/2026/60), ar kuru no 2026.gada 1.februāra apstiprināja jaunu, paaugstinātu siltumenerģijas apgādes maksas pakalpojumu cenrādi. Lēmuma Nr. GND/2026/60 pamatojumā norādīts, ka cenrāža paaugstinājums balstīts uz to, ka Gulbenes novada pašvaldība (turpmāk – Pasūtītājs) 2025.gada 19.decembrī noslēdza Vienošanos Nr.1 pie iepirkuma līguma Nr. GNP 2025/78 par kokskaidu granulu piegādi (Konkurss “Kokskaidu granulu piegāde”, id.Nr. GNP 2025/78) ar Sabiedrību ar ierobežotu atbildību “Vārpas 1” (turpmāk – Piegādātājs), ar ko granulu cena paaugstināta no 177,80 EUR bez PVN uz 230,00 EUR bez PVN par tonnu.

Vienošanos Nr.1 Pasūtītāja vārdā vienpersoniski noslēdza un parakstīja Gulbenes novada pašvaldības izpilddirektore (turpmāk – Izpilddirektore). Lēmums par grozījumu izdarīšanu Līgumā un par Pasūtītāja pienākumu ievērošanu bija Izpilddirektores, nevis Piegādātāja, kompetencē un atbildībā.

Ievērojot, ka Vienošanās Nr.1 noslēgšanas apstākļi radīja pamatotas šaubas par Publisko iepirkumu likumā (turpmāk – PIL) noteikto iepirkuma līguma grozīšanas noteikumu ievērošanu, šā lēmuma iesniedzējs kā Domes deputāts vērsās Iepirkumu uzraudzības birojā (turpmāk – IUB) ar lūgumu ierosināt administratīvā pārkāpuma procesu. Rezultātā tika ierosināts un izskatīts administratīvā pārkāpuma process Nr. 25562000021826.

IUB Administratīvo sodu departamenta Administratīvo pārkāpumu lietu izskatīšanas nodaļas vecākā inspektore ar 2026.gada 14.aprīļa lēmumu Nr. 25562000021826-3 “Par soda piemērošanu” (turpmāk – Lēmums Nr. -3) konstatēja, ka:

1) Vienošanās Nr.1 rezultātā tika grozīta Līguma Nr. GNP 2025/78 3.1.apakšpunktā noteiktā vienības (tonnas) līgumcena, un šāda cenas paaugstināšana atbilstoši PIL 61.panta otrās daļas 1. un 2.punktam atzīstama par būtiskiem iepirkuma līguma grozījumiem;

2) lai gan Konkursa dokumentācija un Līgums (6.3. un 6.4.apakšpunkts) atbilstoši PIL 61.panta trešās daļas 1.punktam paredzēja grozījumu izdarīšanas iespēju, kārtību un apjomu, Pasūtītājs, noslēdzot Vienošanos Nr.1, nav ievērojis Līguma 6.3.apakšpunktā noteikto grozījumu izdarīšanas kārtību, jo Vienošanās parakstīta, nesagaidot Centrālās statistikas pārvaldes (turpmāk – CSP) datus par kokskaidu granulu tirgus cenu izmaiņām, kurus Pasūtītājs pats bija pieprasījis jau 2025.gada 8.decembrī, un Piegādātāja 2025.gada 17.decembra iesniegumā nebija ietverts izvērsts pamatojums un CSP informācija, kā to prasa Līguma 6.3.apakšpunkts;

3) tādējādi Izpilddirektore, 2025.gada 19.decembrī noslēdzot un parakstot Vienošanos Nr.1, pārkāpusi PIL 61.panta pirmo daļu un trešās daļas 1.punktu un izdarījusi administratīvo pārkāpumu, par kuru administratīvā atbildība paredzēta PIL 87.panta piektajā daļā;

4) par minēto pārkāpumu Izpilddirektorei piemērots administratīvais sods – naudas sods 75 naudas soda vienību apmērā (375,00 EUR).

Izpilddirektore Lēmumu Nr. -3 pārsūdzēja. IUB vadītājs ar 2026.gada 29.maija lēmumu Nr. 25562000021826-4 “Par soda mēra grozīšanu” (turpmāk – Lēmums Nr. -4) sūdzību noraidīja pēc būtības, tostarp atzīstot par nepamatotiem argumentus par galējo nepieciešamību un pārkāpuma maznozīmīgumu, un apstiprinot, ka Pasūtītājam bija pieejami citi tiesiski līdzekļi, piemēram, sarunu procedūra saskaņā ar PIL 8.panta septītās daļas 3.punktu. Vienlaikus, pamatojoties uz labvēlīgāka regulējuma atpakaļejošu spēku, Lēmumā Nr. -4 tika atcelts Izpilddirektorei sākotnēji piemērotais papildsods, tiesību izmantošanas aizliegums, atstājot spēkā naudas sodu 375,00 EUR apmērā.

No Lēmumos Nr. -3 un Nr. -4 konstatētā secināms, ka Vienošanās Nr.1, ar kuru kokskaidu granulu cena paaugstināta no 177,80 EUR uz 230,00 EUR bez PVN par tonnu, noslēgta, Izpilddirektorei pārkāpjot PIL 61.panta pirmo daļu un trešās daļas 1.punktu, un ka šis konstatējums administratīvā pārkāpuma procesā ir apstiprinājies gan pirmajā, gan pārsūdzības instancē. Administratīvā atbildība par šo pārkāpumu IUB lēmumos noteikta Izpilddirektorei, nevis Piegādātājam, jo Vienošanos Pasūtītāja vārdā noslēdza un par tās atbilstību Līguma un PIL noteikumiem bija atbildīga tieši Izpilddirektore. Vienlaikus Domes deputāta un Domes kā koleģiālas institūcijas pienākums ir aizstāvēt pašvaldības un tās iedzīvotāju sabiedrības intereses un uzraudzīt publisko līdzekļu tiesisku izlietojumu, tāpēc, papildus IUB konstatētajam administratīvajam pārkāpumam, atkārtotā un steidzamā cenas paaugstināšana vienam un tam pašam Piegādātājam vairākos pašvaldības iestāžu līgumos rada pamatu izvērtēt, vai nav konstatējamas pazīmes, kas varētu liecināt par savstarpēji saskaņotu rīcību vai citiem Publisko iepirkumu likuma vai konkurences tiesību pārkāpumiem, un vai līdzīga rakstura pārbaude nav veicama arī attiecībā uz citiem pašvaldības noslēgtajiem iepirkuma līgumiem un to grozījumiem.

Papildus norādāms, ka Domes 2026.gada 29.janvāra sēdē, izskatot jautājumu Nr.53 par Lēmuma Nr. GND/2026/60 pieņemšanu, deputātiem sniegtajā skaidrojumā par Vienošanās Nr.1 nepieciešamību norādīts, ka Gulbenes novada pašvaldības iestādes jau bija palikušas bez apkures un ka Piegādātājs bija ierosinājis lauzt Līgumu. Savukārt Iepirkumu uzraudzības biroja Lēmumā Nr. -4 tieši konstatēts, ka Piegādātāja 2025.gada 17.decembra iesniegumā nebija ietverta informācija par tā nekavējošu nodomu lauzt Līgumu, ka apgalvojumam, ka, neveicot Līguma grozījumus, Līgums tiktu lauzts, administratīvā pārkāpuma lietā nav tiešu pierādījumu, un ka arī pašā sūdzībā lietots formulējums “iespējams, lauzīs līgumu” – tātad runa bija par iespējamu, nevis jau iestājušos apstākli. Tādējādi Domes sēdē deputātiem sniegtā informācija par apkures faktisku pārtraukšanu un Līguma laušanas neizbēgamību neatbilst Iepirkumu uzraudzības biroja administratīvā pārkāpuma procesā konstatētajiem faktiskajiem apstākļiem un ir atzīstama par neprecīzu un maldinošu, un šī maldinošā informācija kalpoja par vienu no pamatiem, uz kuriem balstoties Dome pieņēma Lēmumu Nr. GND/2026/60.

Salīdzinot Lēmumā Nr. GND/2025/685 (spēkā no 2025.gada 1.oktobra, t.i., pirms Vienošanās Nr.1 noslēgšanas) un Lēmumā Nr. GND/2026/60 (spēkā no 2026.gada 1.februāra, t.i., pēc Vienošanās Nr.1 noslēgšanas) apstiprinātos tarifus (bez PVN) par visām 15 cenrāža pozīcijām, konstatējams šāds sadalījums:

	Nr.
	Apkures objekts
	Kurināmā veids
	Lēmums Nr. GND/2025/685 (25.09.2025), EUR/MWh bez PVN
	Lēmums Nr. GND/2026/60 (29.01.2026), EUR/MWh bez PVN
	Starpība, EUR/MWh

	1.
	Beļavas pagasts, Beļavas ciems
	granulas (beramas)
	80,77
	94,15
	+13,38

	2.
	Sociālā māja “Blomīte”
	granulas (fasētas)
	116,51
	139,82
	+23,31

	3.
	Daukstu pagasts, Staru ciems
	granulas (beramas)
	73,31
	87,42
	+14,11

	4.
	Daudzdzīvokļu māja “Veiši”, Galgauskas pag.
	malka
	83,62
	85,04
	+1,42

	5.
	Jaungulbenes pagasts, Gulbīša ciems
	granulas (beramas)
	89,88
	99,42
	+9,54

	6.
	Jaungulbenes PII “Pienenīte”
	granulas (fasētas)
	95,75
	109,65
	+13,90

	7.
	Lejasciema pagasts, Lejasciema ciems
	šķelda
	83,80
	82,43
	-1,37

	8.
	Lejasciema pagasts, Sinoles ciems
	granulas (beramas)
	70,20
	81,13
	+10,93

	9.
	Litenes pagasts, Litenes ciems
	granulas (fasētas)
	75,54
	84,13
	+8,59

	10.
	Lizuma pagasts, Lizuma ciems
	iepirkta siltumenerģija
	52,14
	54,42
	+2,28

	11.
	Rankas pagasts, Rankas ciems
	granulas (beramas)
	76,81
	89,14
	+12,33

	12.
	Rankas pamatskola
	malka
	90,95
	93,20
	+2,25

	13.
	Tirzas pagasts, “Biedrības nams”
	granulas (fasētas)
	74,23
	86,71
	+12,48

	14.
	Tirzas pagasts, “Doktorāts”
	granulas (fasētas)
	102,79
	102,69
	-0,10

	15.
	Sveķu pamatskola
	granulas, atsevišķa vienošanās
	80,88
	89,77
	+8,89


No šā salīdzinājuma izriet, ka deviņām pozīcijām, kuru apkurei izmanto kokskaidu granulas, kas piegādātas saskaņā ar Līgumu Nr. GNP 2025/78 (1., 2., 3., 5., 6., 8., 9., 11. un 13.pozīcija), tarifs laikposmā no 2025.gada septembra līdz 2026.gada janvārim pieaudzis par 8,59 līdz 23,31 EUR/MWh. 14.pozīcijai, “Doktorāts”, kurai kurināmā izmaksas arī noteiktas atbilstoši Vienošanās Nr.1 cenai, kopējais tarifs šajā periodā praktiski nav mainījies (skat. šā lēmuma turpmāko izklāstu). Savukārt pozīcijām, kuru apkurei izmanto citu kurināmo vai kuras siltumenerģiju iepērk no cita piegādātāja (4.pozīcija – malka, 7.pozīcija – šķelda, 10.pozīcija – iepirkta siltumenerģija, 12.pozīcija – malka), tarifa izmaiņas ir nesalīdzināmi mazākas (no -1,37 līdz +2,28 EUR/MWh), kas atbilst parastām, ar Vienošanos Nr.1 nesaistītām izmaksu svārstībām (piemēram, darba samaksas pieaugumam). Minētais tiešā veidā apstiprina, ka tieši ar Vienošanos Nr.1 saistīto pozīciju tarifa pieaugums ir saistīts ar Vienošanās Nr.1 noteikto cenas paaugstinājumu, kuras noslēgšanā IUB konstatējis Publisko iepirkumu likuma pārkāpumu, nevis ar vispārējām izmaksu izmaiņām. Sveķu pamatskolas (15.pozīcija) tarifs arī pieaudzis (+8,89 EUR/MWh) citas, atsevišķās vienošanās dēļ (181,80 → 220,00 EUR bez PVN par tonnu), kas IUB administratīvā pārkāpuma procesā nav vērtēta.

Minēto papildus apstiprina arī Lēmuma Nr. GND/2025/685 teksts, kurā tieši norādīts, ka nelielos iepakojumos fasētu kokskaidu granulu piegādes līgumcena 177,80 EUR bez PVN par tonnu (t.i., Līguma Nr. GNP 2025/78 sākotnējā, likumīgā cena) plānota tostarp sociālajai mājai “Blomīte” Beļavas pagastā, kā arī Konkursa “Kokskaidu granulu piegāde” (id.Nr. GNP 2025/78) nolikuma 4.pielikumā “Tehniskās specifikācijas un tehniskais piedāvājums” ietvertais piegādes vietu un apjomu saraksts, kurā “Blomīte” norādīta kā viena no Konkursa I.daļas (nelielos iepakojumos fasētu kokskaidu granulu piegāde) saņēmējiem ar vidējo piegādes apjomu 19 t gadā. “Blomītes” pozīcijai tarifs pieauga visstraujāk (+23,31 EUR/MWh) no visām desmit pozīcijām; pārbaudot izmaksu aprēķinu papildus konstatējams, ka Lēmumā Nr. GND/2026/60 izmantotā kurināmā izmaksu summa (5 287,70 EUR par 19 t, t.i., 278,30 EUR/t) precīzi atbilst Vienošanās Nr.1 cenai 230,00 EUR bez PVN par tonnu, kurai kļūdaini pieskaitīts 21% PVN (230,00 × 1,21 = 278,30 EUR), t.i., izcenojuma “bez PVN” rindā kļūdaini iekļauta cena ar PVN. Tādējādi arī “Blomītes” pozīcijas saikne ar Vienošanos Nr.1 ir nešaubīga.

Lēmumā Nr. GND/2025/685 apstiprinātais cenrādis bija pēdējais spēkā esošais Domes apstiprinātais cenrādis pirms Vienošanās Nr.1 noslēgšanas, tas pieņemts, ievērojot tiesiskuma principu un šā lēmuma tiesiskajā pamatā minēto Sabiedrisko pakalpojumu regulēšanas komisijas padomes lēmumā Nr.1/7 noteikto metodiku, un nav balstīts uz cenu, kas noteikta ar Vienošanos Nr.1, kuras noslēgšanā IUB konstatējis Publisko iepirkumu likuma pārkāpumu. Tādēļ attiecībā uz deviņām šā lēmuma 2.punktā minētajām pozīcijām (1., 2., 3., 5., 6., 8., 9., 11. un 13.pozīcija) Lēmumā Nr. GND/2025/685 apstiprinātais tarifs ir uzskatāms par pēdējo zināmo likumīgo tarifu un ir atjaunojams kā pagaidu risinājums līdz brīdim, kad tiks apstiprināts jauns, uz 2026.gadam aktuāliem un ar Vienošanos Nr.1 nesaistītiem izmaksu datiem balstīts cenrādis. Nepamatoti iekasētā starpība šīm deviņām pozīcijām attiecīgi aprēķināma kā starpība starp Lēmumā Nr. GND/2026/60 faktiski piemēroto un Lēmumā Nr. GND/2025/685 apstiprināto tarifu, reizinot ar faktiski patērēto siltumenerģijas apjomu attiecīgajā periodā.

Attiecībā uz 14.pozīciju, “Doktorāts” piemērojama atšķirīga pieeja. Kā zināms šā lēmuma iesniedzējam, sagatavojot Lēmumā Nr. GND/2026/60 iekļauto 14.pozīcijas izcenojumu, pašvaldības ekonomisti norādījuši, ka, pārskatot šīs pozīcijas izmaksu aprēķinu, konstatēts, ka 2025.gada septembrī (Lēmumā Nr. GND/2025/685) šai pozīcijai bijušas piemērotas paaugstinātas, faktiskajām izmaksām neatbilstošas pārējās ar kurināmo nesaistītās izmaksu pozīcijas, un 2026.gada janvārī tās koriģētas atbilstoši faktiskajām izmaksām. Tādējādi Lēmumā Nr. GND/2025/685 apstiprinātais tarifs 14.pozīcijai (102,79 EUR/MWh bez PVN) pats par sevi nav uzskatāms par pareizu atskaites punktu, jo tā pamatā bijušas paaugstinātas, faktiskajām izmaksām neatbilstošas pārējās izmaksas, savukārt Lēmumā Nr. GND/2026/60 izmantotās pārējās ar kurināmo nesaistītās izmaksu pozīcijas uzskatāmas par koriģētām un faktiskajām izmaksām atbilstošām – vienīgi šīs pozīcijas kurināmā izmaksas Lēmumā Nr. GND/2026/60 noteiktas prettiesiski, pamatojoties uz Vienošanos Nr.1 (18 t × 230,00 EUR = 4 140,00 EUR, salīdzinājumā ar likumīgo cenu 18 t × 177,80 EUR = 3 200,40 EUR, t.i., starpība 939,60 EUR). Ievērojot minēto, par pareizu atskaites tarifu 14.pozīcijai uzskatāms tarifs, kas iegūts, Lēmumā Nr. GND/2026/60 izmantotajā izmaksu aprēķinā aizstājot kurināmā izmaksu pozīciju 4 140,00 EUR ar Līguma Nr. GNP 2025/78 sākotnējo, likumīgo cenu (3 200,40 EUR) un saglabājot visus pārējos, koriģētos izmaksu aprēķina elementus nemainītus: (2 292,45 EUR pārējās tiešās izmaksas + 3 200,40 EUR kurināmais + 755,76 EUR netiešās izmaksas) ÷ 70 MWh = 89,27 EUR/MWh bez PVN. Starpība starp Lēmumā Nr. GND/2026/60 faktiski piemēroto tarifu 102,69 EUR/MWh un šo koriģēto tarifu 89,27 EUR/MWh, t.i., 13,42 EUR/MWh, ir uzskatāma par nepamatoti iekasētu un atmaksājamu, tāpat kā pārējām deviņām pozīcijām.

Tā kā Lēmums Nr. GND/2026/60 stājās spēkā 2026.gada 1.februārī un kopš minētā datuma piemērots, prettiesiskā tarifa daļa laika periodā no 2026.gada 1.februāra līdz šā lēmuma spēkā stāšanās dienai ir nepamatoti iekasēta no iedzīvotājiem t.i. fiziskām un juridiskām personām un pašvaldības iestādēm attiecīgajos apkures objektos, un ir aprēķināma un atmaksājama. Pašvaldība nevar gūt mantisku labumu no administratīvā akta, kura pamatā ir prettiesiski noteiktas izmaksas; prettiesiski iekasētās maksas paturēšana būtu pretrunā tiesiskuma un labas pārvaldības principam, kā arī Valsts pārvaldes iekārtas likuma 10.panta trešajā daļā noteiktajam pienākumam pašvaldībai savā darbībā ievērot tiesiskumu un ne tikai formālu, bet arī reālu likumību. Turklāt saskaņā ar Publiskas personas finanšu līdzekļu un mantas izšķērdēšanas novēršanas likuma 1.pantā noteikto mērķi un 2.panta pirmajā daļā noteikto pienākumu publiskai personai rīkoties ar finanšu līdzekļiem likumīgi, Pašvaldībai nav pamata turpināt iekasēt vai paturēt maksu, kuras aprēķina pamatā ir izmaksas, kas iegūtas ar administratīvā pārkāpuma procesā konstatētu prettiesisku darbību; tieši pretēji – konstatējot šādu apstākli, Domei ir ne tikai tiesības, bet arī pienākums izvērtēt un labot no tā izrietošās sekas.

Dome norāda, ka ar šo lēmumu netiek pārvērtēti Iepirkumu uzraudzības biroja kompetencē ietilpstošie jautājumi un netiek lemts par Vienošanās Nr.1 civiltiesisko spēkā esību – tas nav šā lēmuma priekšmets un pārsniegtu Domes kompetenci. Dome, izmantojot Pašvaldību likumā noteiktās pilnvaras, ar šo lēmumu izvērtē vienīgi sava 2026.gada 29.janvāra lēmuma Nr. GND/2026/60 tiesiskumu, ciktāl tas balstīts uz Iepirkumu uzraudzības biroja administratīvā pārkāpuma procesā Nr. 25562000021826 jau galīgi konstatētu Publisko iepirkumu likuma pārkāpumu, un izdara no šā konstatējuma izrietošos secinājumus par savas iestādes iepriekš pieņemtā administratīvā akta tiesiskumu un no tā izrietošajām mantiskajām sekām.

Pamatojoties uz Pašvaldību likuma 4.panta pirmās daļas 1.punktu un 10.panta pirmās daļas 19.punktu, Sabiedrisko pakalpojumu regulēšanas komisijas padomes 2010.gada 14.aprīļa lēmumu Nr.1/7 “Siltumenerģijas apgādes pakalpojumu tarifu aprēķināšanas metodika”, kas ir tā pati metodika, uz kuras pamata aprēķināts gan Lēmumā Nr. GND/2025/685, gan Lēmumā Nr. GND/2026/60 apstiprinātais cenrādis, un kas izmantojama arī šā lēmuma 4.punktā minētā jaunā cenrāža sagatavošanai, Pievienotās vērtības nodokļa likuma 42.panta divpadsmito daļu un 52.panta pirmās daļas 9.punktu, Publisko iepirkumu likuma 61.panta pirmo daļu un trešās daļas 1.punktu, 87.panta piekto daļu, Publiskas personas finanšu līdzekļu un mantas izšķērdēšanas novēršanas likuma 1.pantu un 2.panta pirmo daļu, kā arī Iepirkumu uzraudzības biroja 2026.gada 14.aprīļa lēmumu Nr. 25562000021826-3 un 2026.gada 29.maija lēmumu Nr. 25562000021826-4, un Attīstības un tautsaimniecības komitejas un Finanšu komitejas apvienotās sēdes ieteikumu, atklāti balsojot: ar __ balsīm "Par" __, "Pret" – __, "Atturas" – __, "Nepiedalās" – __, Gulbenes novada pašvaldības dome NOLEMJ:

1. Atzīt, ka Gulbenes novada domes 2026.gada 29.janvāra lēmums Nr. GND/2026/60 “Par Gulbenes novada pašvaldības iestāžu sniegto siltumenerģijas apgādes maksas pakalpojumu apstiprināšanu” (protokols Nr.2; 53.p.) daļā, kurā apstiprinātā siltumenerģijas apgādes maksas pakalpojumu cenrāža 1., 2., 3., 5., 6., 8., 9., 11., 13. un 14.pozīcijas izcenojums noteikts, izmantojot izmaksu pozīciju, kas balstīta uz Vienošanos Nr.1, 2025.gada 19.decembris, pie iepirkuma līguma Nr. GNP 2025/78, kuras noslēgšanā Iepirkumu uzraudzības birojs 2026.gada 14.aprīļa lēmumā Nr. 25562000021826-3 un 2026.gada 29.maija lēmumā Nr. 25562000021826-4 konstatējis Publisko iepirkumu likuma 61.panta pirmās daļas un trešās daļas 1.punkta pārkāpumu, ir prettiesisks.
2. Atzīt par spēkā neesošu Gulbenes novada domes 2026.gada 29.janvāra lēmumu Nr. GND/2026/60 daļā par cenrāža 1., 2., 3., 5., 6., 8., 9., 11., 13. un 14.pozīciju (turpmāk arī – spēkā neesošās pozīcijas).

3. Noteikt šā lēmuma 2.pielikumā ietverto pagaidu tarifu šā lēmuma 2.punktā minētajām pozīcijām, piemērojot to ar 2026.gada 1.februāri līdz šā lēmuma 4.punktā minētā jaunā cenrāža spēkā stāšanās dienai:
3.1. cenrāža 1., 2., 3., 5., 6., 8., 9., 11. un 13.pozīcijai – Gulbenes novada domes 2025.gada 25.septembra lēmumā Nr. GND/2025/685 “Par Gulbenes novada pašvaldības iestāžu sniegto siltumenerģijas apgādes maksas pakalpojumu apstiprināšanu” (protokols Nr.22; 42.p.) apstiprināto tarifu;

3.2. cenrāža 14.pozīcijai (“Doktorāts”) – šā lēmuma konstatējošajā daļā aprēķināto koriģēto tarifu 89,27 EUR bez PVN par 1 MWh.
4. Uzdot Gulbenes novada Centrālās pārvaldes Finanšu nodaļai 30 (trīsdesmit) dienu laikā no šā lēmuma spēkā stāšanās sagatavot un iesniegt Domei apstiprināšanai jaunu siltumenerģijas apgādes maksas pakalpojumu cenrādi šā lēmuma 2.punktā minētajām pozīcijām, kas balstīts uz 2026.gadam aktuāliem un ar Vienošanos Nr.1 nesaistītiem izmaksu datiem, tostarp pārbaudot un apstiprinot vai, ja nepieciešams, precizējot šā lēmuma 3.2.apakšpunktā un konstatējošajā daļā norādīto 14.pozīcijas (“Doktorāts”) koriģētā tarifa aprēķinu.

5. Uzdot Gulbenes novada Centrālās pārvaldes Finanšu nodaļai 30 (trīsdesmit) dienu laikā no šā lēmuma spēkā stāšanās aprēķināt starpību starp Lēmumā Nr. GND/2026/60 faktiski piemēroto un šā lēmuma 3.punktā noteikto tarifu par periodu no 2026.gada 1.februāra līdz šā lēmuma 3.punktā minētā cenrāža piemērošanas beigām, katram pakalpojuma saņēmējam atsevišķi, pamatojoties uz faktiski patērētās siltumenerģijas apjomu (MWh).

6. Uzdot Gulbenes novada pašvaldības izpilddirektorei 30 (trīsdesmit) dienu laikā pēc šā lēmuma 5.punktā minētā aprēķina veikšanas organizēt un nodrošināt aprēķinātās nepamatoti iekasētās starpības atmaksu:
6.1. fiziskām un juridiskām personām – pakalpojuma saņēmējiem šā lēmuma 2.punktā minētajos apkures objektos;
6.2. Gulbenes novada pašvaldības iestādēm, kuras no pašvaldības budžeta ir apmaksājušas paaugstināto siltumenerģijas apgādes maksu, kas ar šā lēmuma 2.punktu atzīta par spēkā neesošu, veicot attiecīgu grāmatvedības uzskaites korekciju.

7. Uzdot Gulbenes novada Centrālās pārvaldes Juridiskajai nodaļai:

7.1. atsevišķi izvērtēt Sveķu pamatskolas 2026.gada 6.janvārī noslēgtās Vienošanās Nr.1 (cenrāža 15.pozīcija) izcenojuma pamatā esošā kurināmā iegādes tiesiskumu;
7.2. izvērtēt, vai Vienošanās Nr.1 noslēgšanas apstākļi un tiem līdzīgi gadījumi citos pašvaldības noslēgtajos iepirkuma līgumos un to grozījumos nerada pamatu izvērtēt, vai nav konstatējamas pazīmes, kas varētu liecināt par savstarpēji saskaņotu rīcību vai citiem Publisko iepirkumu likuma vai konkurences tiesību pārkāpumiem;
7.3. izvērtēt, vai Domes 2026.gada 29.janvāra sēdē deputātiem sniegtā, ar Iepirkumu uzraudzības biroja lēmumos konstatētajiem faktiskajiem apstākļiem neatbilstošā informācija par apkures faktisku pārtraukšanu un Līguma laušanas neizbēgamību ir uzskatāma par maldinošas informācijas sniegšanu Domei, un vai tas ir pamats vērsties pašvaldības Ētikas komisijā vai citā kompetentā institūcijā;
7.4. par 7.1.–7.3.apakšpunktā minēto izvērtējumu rezultātiem ziņot Domei.
8. Uzdot Gulbenes novada Sociālajam dienestam kopīgi ar Centrālās pārvaldes Finanšu nodaļu 30 (trīsdesmit) dienu laikā no šā lēmuma spēkā stāšanās izvērtēt, vai Vienošanās Nr.1 noteiktā kokskaidu granulu cena ir ietekmējusi maksas par uzturēšanos aprēķinu Gulbenes novada sociālās aprūpes centrā “Siltais”, tā struktūrvienībā “Dzērves”, sociālās aprūpes centrā “Jaungulbenes Alejas” un Dienas aprūpes centrā un specializētajā darbnīcā, kuri saskaņā ar Konkursa “Kokskaidu granulu piegāde” (id.Nr. GNP 2025/78) nolikuma 4.pielikumu arī saņem kokskaidu granulas no Piegādātāja, taču kuru izcenojums nav ietverts Lēmumā Nr. GND/2025/685 un Lēmumā Nr. GND/2026/60 apstiprinātajā siltumenerģijas apgādes maksas pakalpojumu cenrādī; ja konstatēts, ka Vienošanās Nr.1 noteiktā cena ir ietekmējusi pakalpojuma saņēmēju vai pašvaldības budžeta maksājamo summu, sagatavot priekšlikumu Domei par attiecīgas korekcijas un/vai atmaksas veikšanu.
9. Uzdot Gulbenes novada pašvaldības iestādēm, kuras sniedz siltumenerģijas apgādes pakalpojumus šā lēmuma 2.punktā minētajos objektos, 10 (desmit) dienu laikā no šā lēmuma spēkā stāšanās publiski un individuāli (piemēram, ar rēķinam pievienotu paziņojumu vai e-pasta vēstuli) informēt pakalpojuma saņēmējus par šo lēmumu, tā 3.punktā atjaunoto cenrādi, 5.punktā minētās pārmaksas aprēķina un 6.punktā minētās atmaksas kārtību un termiņiem, kā arī norādīt kontaktinformāciju jautājumu gadījumā.
10. Uzdot Gulbenes novada Centrālās pārvaldes mārketinga un komunikācijas vadītājai publicēt informāciju par šo lēmumu pašvaldības mājaslapā www.gulbene.lv.
11. Kontroli par lēmuma izpildi uzdot Gulbenes novada pašvaldības izpilddirektoram.
12. Lēmums stājas spēkā ar tā pieņemšanas brīdi.
Gulbenes novada domes priekšsēdētājs





N.Mazūrs
Lēmumprojektu sagatavojis: domes deputāts Intars Liepiņš
1.pielikums

Gulbenes novada domes lēmumam Nr.
“Par Gulbenes novada domes 2026.gada 29.janvāra lēmuma 
Nr. GND/2026/60 atzīšanu par spēkā neesošu daļā 
un nepamatoti iekasētās siltumenerģijas apgādes maksas atmaksu”
Siltumenerģijas apgādes maksas pakalpojumu tarifu salīdzinājums 
(Lēmums Nr. GND/2025/685 pirms Vienošanās Nr.1 / Lēmums Nr. GND/2026/60 pēc Vienošanās Nr.1)
	Nr.
	Apkures objekts
	Kurināmā veids
	Lēmums Nr. GND/2025/685 (25.09.2025), EUR/MWh bez PVN
	Lēmums Nr. GND/2026/60 (29.01.2026), EUR/MWh bez PVN
	Starpība, EUR/MWh

	1.
	Beļavas pagasts, Beļavas ciems
	granulas (beramas)
	80,77
	94,15
	+13,38

	2.
	Sociālā māja “Blomīte”
	granulas (fasētas)
	116,51
	139,82
	+23,31

	3.
	Daukstu pagasts, Staru ciems
	granulas (beramas)
	73,31
	87,42
	+14,11

	4.
	Daudzdzīvokļu māja “Veiši”, Galgauskas pag.
	malka
	83,62
	85,04
	+1,42

	5.
	Jaungulbenes pagasts, Gulbīša ciems
	granulas (beramas)
	89,88
	99,42
	+9,54

	6.
	Jaungulbenes PII “Pienenīte”
	granulas (fasētas)
	95,75
	109,65
	+13,90

	7.
	Lejasciema pagasts, Lejasciema ciems
	šķelda
	83,80
	82,43
	-1,37

	8.
	Lejasciema pagasts, Sinoles ciems
	granulas (beramas)
	70,20
	81,13
	+10,93

	9.
	Litenes pagasts, Litenes ciems
	granulas (fasētas)
	75,54
	84,13
	+8,59

	10.
	Lizuma pagasts, Lizuma ciems
	iepirkta siltumenerģija
	52,14
	54,42
	+2,28

	11.
	Rankas pagasts, Rankas ciems
	granulas (beramas)
	76,81
	89,14
	+12,33

	12.
	Rankas pamatskola
	malka
	90,95
	93,20
	+2,25

	13.
	Tirzas pagasts, “Biedrības nams”
	granulas (fasētas)
	74,23
	86,71
	+12,48

	14.
	Tirzas pagasts, “Doktorāts”
	granulas (fasētas)
	102,79
	102,69
	-0,10

	15.
	Sveķu pamatskola
	granulas, atsevišķa vienošanās
	80,88
	89,77
	+8,89


Piezīme. Avots: Gulbenes novada domes 2025.gada 25.septembra lēmums Nr. GND/2025/685 (protokols Nr.22; 42.p.) un Gulbenes novada domes 2026.gada 29.janvāra lēmums Nr. GND/2026/60 (protokols Nr.2; 53.p.). Pozīcijas 1., 2., 3., 5., 6., 8., 9., 11., 13. un 14. ir tās, kurām konstatēta saikne ar Vienošanos Nr.1; pozīcijas 4., 7., 10. un 12. nav saistītas ar granulu piegādi vai izmanto citu piegādātāju un kalpo par salīdzinošo bāzi; 15.pozīcija saistīta ar Sveķu pamatskolas atsevišķu vienošanos.

2.pielikums

Gulbenes novada domes lēmumam Nr.

“Par Gulbenes novada domes 2026.gada 29.janvāra lēmuma 

Nr. GND/2026/60 atzīšanu par spēkā neesošu daļā 

un nepamatoti iekasētās siltumenerģijas apgādes maksas atmaksu”
Atjaunotais siltumenerģijas apgādes maksas pakalpojumu 
cenrādis (šā lēmuma 3.punkts) – Lēmumā Nr. GND/2025/685 apstiprinātie tarifi
	Nr.
	Apkures objekts
	Cena bez PVN, EUR/MWh
	PVN, fiz.pers., EUR
	Cena ar PVN, fiz.pers., EUR/MWh
	PVN, jur.pers., EUR
	Cena ar PVN, jur.pers., EUR/MWh
	Lēmumā Nr. GND/2026/60 piemērotā (spēkā neesošā) cena bez PVN, EUR/MWh
	Pārmaksas apmērs, EUR/MWh

	1.
	Beļavas pagasts, Beļavas ciems
	80,77
	9,69
	90,46
	16,96
	97,73
	94,15
	+13,38

	2.
	Sociālā māja “Blomīte”
	116,51
	0,00
	116,51
	–
	–
	139,82
	+23,31

	3.
	Daukstu pagasts, Staru ciems
	73,31
	8,79
	82,10
	15,39
	88,70
	87,42
	+14,11

	5.
	Jaungulbenes pagasts, Gulbīša ciems
	89,88
	10,78
	100,66
	18,87
	108,75
	99,42
	+9,54

	6.
	Jaungulbenes PII “Pienenīte”
	95,75
	11,49
	107,24
	20,10
	115,85
	109,65
	+13,90

	8.
	Lejasciema pagasts, Sinoles ciems
	70,20
	8,42
	78,62
	14,74
	84,94
	81,13
	+10,93

	9.
	Litenes pagasts, Litenes ciems
	75,54
	9,06
	84,60
	15,86
	91,40
	84,13
	+8,59

	11.
	Rankas pagasts, Rankas ciems
	76,81
	9,21
	86,02
	16,13
	92,94
	89,14
	+12,33

	13.
	Tirzas pagasts, “Biedrības nams”
	74,23
	8,90
	83,13
	15,58
	89,81
	86,71
	+12,48

	14.
	Tirzas pagasts, “Doktorāts”
	89,27
	10,71
	99,98
	18,75
	108,02
	102,69
	+13,42


Piezīme. Cenas bez PVN un ar PVN pārņemtas tieši no Gulbenes novada domes 2025.gada 25.septembra lēmuma Nr. GND/2025/685 (protokols Nr.22; 42.p.) pielikuma, kas bija spēkā pirms Vienošanās Nr.1 noslēgšanas un nav balstīts uz cenu, kas noteikta ar Vienošanos Nr.1, kuras noslēgšanā IUB konstatējis Publisko iepirkumu likuma pārkāpumu. 2.pozīcijai (“Blomīte”) piemērota 0% PVN likme saskaņā ar Pievienotās vērtības nodokļa likuma 52.panta pirmās daļas 9.punktu (nav juridisko personu likmes). Pārējām pozīcijām piemērota Pievienotās vērtības nodokļa likuma 42.panta divpadsmitajā daļā noteiktā samazinātā likme (fiziskām personām) un vispārējā 21% likme (juridiskām personām). Pēdējā ailē norādīts pārmaksas apmērs bez PVN par 1 MWh, kas aprēķināts kā starpība starp Lēmumā Nr. GND/2026/60 faktiski piemēroto un šeit atjaunoto tarifu; 14.pozīcijai (“Doktorāts”) uzrādītā cena bez PVN (89,27 EUR/MWh) nav ņemta tieši no Lēmuma Nr. GND/2025/685, bet ir šā lēmuma konstatējošajā daļā aprēķināts koriģēts tarifs, jo Lēmumā Nr. GND/2025/685 apstiprinātais tarifs šai pozīcijai pats bija balstīts uz paaugstinātām, faktiskajām izmaksām neatbilstošām pārējo izmaksu pozīcijām (sk. šā lēmuma konstatējošo daļu).

